Կերակուրէն հրաժարուելը առանց մեղքէն ետ կանգնելու` անօգուտ է: «Սատանան միշտ պահքի մէջ է, ոչինչ կ՛ուտէ, բայց մեղք գործելէ չի դադարիր եւ չի յոգնիր», – կ՛ըսէ Ս. Գրիգոր Տաթեւացին: «Լերան քարոզ»-ին մէջ Քրիստոս պահքի մասին կ՛ըսէ. «Երբ ծոմ պահէք, տրտմերես մի ըլլաք կեղծաւորներու նման, որոնք իրենց երեսները կ՛այլանդակեն, որպէսզի մարդոց այնպէս երեւան, թէ ծոմ կը պահեն, ճշմարիտ կ՛ըսեմ ձեզի, այդ է անոնց վարձքը, այսինքն` մարդոց երեւալը եւ անոնցմէ գովուիլը: Այլ երբ դուն ծոմ կը պահես, օծէ քու գլուխդ եւ լուայ քու երեսդ, որպէսզի չերեւաս մարդոց ծոմ պահող, այլ քու Հօրդ, գաղտնաբար, եւ քու հայրդ, որ տեսնէ, ինչ որ ծածուկ է, կը հատուցանէ քեզ» (Մատթ. 6:16-18): Զղջումը, աղօթքը, ապաշխարանքը հիմնական պայմաններն են Աստուծոյ զօրութիւնը ստանալու: